Pyhän Laurin kappeli (Kolari)

Pyhän Laurin kappeli on kirkkorakennus Kolarin Äkäslompolossa. Se on yksi neljästä Lapin tunturikappelista. Kappelin on suunnitellut arkkitehti Kari Poskiparta ja se vihittiin käyttöön 19. joulukuuta 1999.

Modernissa kappelissa on tilaa 200 henkilölle. Kirkossa ei ole alttaritaulua, vaan sen tilalla on koko kirkkosalin korkuinen ikkuna, josta avautuu näkymä Ylläksen tuntureille. Kappeli on avoinna joka päivä. Kappelissa järjestetään jumalanpalveluksia, kirkollisia toimituksia, hartauksia, konsertteja ja muita tapahtumia. Kappeli on monitoimitila ja kohtaamispaikka, jossa on tilaa hiljentymiselle, oleskelutilaa ja kahvio.

Kappelin nimi viittaa kahteen merkittävään Lauriin: Pyhään Laurentiukseen ja Lars Levi Laestadiukseen. Epävirallisesti kappelia kutsutaan myös Ylläskappeliksi. Pyhän Laurin kappelin lisäksi Kolarin seurakunnalla on kolme muuta vihittyä kirkkoa: Kolarin kirkko, Kolarinsaaren kirkko ja Sieppijärven kirkko.

Kappeli sijaitsee aivan kylän keskustassa, Äkäsjokisuusta Äkäsjärvelle johtavan seututie 940:n varrella ja on rakennettu lahjoituksena saadulle tontille.

 Lähteet 

 Aiheesta muualla 

Luokka:Kolarin kirkkorakennukset
Luokka:Suomen puukirkot